2018 m. sausio 20 d. pareikštas ieškinys byloje Izuzquiza ir Semsrott / Frontex
(Byla T-31/18)
Proceso kalba: anglų
Šalys
Ieškovai: Luisa Izuzquiza (Madridas, Ispanija) ir Arne Semsrott (Berlynas, Vokietija), atstovaujami advokatų S. Hilbrans ir R. Callsen
Atsakovė: Europos sienų ir pakrančių apsaugos agentūra
Reikalavimai
Ieškovai Bendrojo Teismo prašo:
panaikinti 2017 m. lapkričio 10 d. Frontex sprendimą (Nr. CGO/LAU/18911 c/2017) atsisakyti suteikti ieškovams informaciją apie visų laivų, kuriuos Frontex 2017 m. birželio 1 d. – rugpjūčio 30 d. panaudojo centrinėje Viduržemio jūros dalyje vykdydama bendrą operaciją „Triton“, pavadinimus, vėliavą ir rūšį,
priteisti iš atsakovės ieškovų patirtas bylinėjimosi išlaidas, taip pat – visų įstojusių į bylą šalių, jeigu tokių būtų, bylinėjimosi išlaidas, net jeigu ieškinys būtų atmestas.
Ieškinio pagrindai ir pagrindiniai argumentai
Ieškinį ieškovai grindžia šešiais pagrindais.
Pirmasis ieškinio pagrindas grindžiamas tuo, kad Frontex pažeidė Reglamentą (EB) Nr. 1049/20011, nes neatliko individualios kiekvieno prašomo pateikti dokumento analizės, skirtos įvertinti, ar galima taikyti išimtį, kuria remtasi.
Antrasis ieškinio pagrindas grindžiamas tuo, kad Frontex pažeidė minėto reglamento 4 straipsnio 1 dalies a punkto pirmą įtrauką, kurioje daroma nuoroda į visuomenės saugumą, nes priežastys, kuriomis remtasi taikant išimtį, pagrįstos klaidingomis faktinėmis aplinkybėmis: vykdant operaciją naudojamų laivų neįmanoma sekti pasinaudojant viešai prieinamoms priemonėmis.
Trečiasis ieškinio pagrindas grindžiamas tuo, kad Frontex pažeidė minėto reglamento 4 straipsnio 1 dalies a punkto pirmą įtrauką, kurioje daroma nuoroda į visuomenės saugumą, nes priežastys, kuriomis remtasi taikant išimtį, nurodytos neatsižvelgiant į aplinkybę, kad ieškovai prašė pateikti informaciją, susijusią tik su laivais, kurie buvo naudojami praeityje.
Ketvirtasis ieškinio pagrindas grindžiamas tuo, kad Frontex pažeidė minėto reglamento 4 straipsnio 1 dalies a punkto pirmą įtrauką, kurioje daroma nuoroda į visuomenės saugumą, nes atsakovė nenagrinėjo ieškovų nurodyto argumento, kad dalis prašomos informacijos jau buvo paskelbta „Twitter“, kiek tai susiję su kai kuriais vykdant bendrą operaciją „Triton“ naudotais laivais 2017 m., ir panaši informacija apie laivus, kurie buvo naudojami vykdant minėtą bendrą operaciją 2016 m., jau buvo paskelbta, ir nepateikė atsakymo dėl šio argumento.
Penktasis ieškinio pagrindas grindžiamas tuo, kad Frontex pažeidė minėto reglamento 4 straipsnio 6 dalį, nes net darant prielaidą, jog egzistuoja pavojus, kad nusikaltėlių tinklai gali apeiti sienų kontrolę (faktiškai tokio pavojaus nėra), tai greičiausiai galėtų pateisinti tik tai, kad atsisakoma pateikt informaciją apie naudotų laivų pavadinimus, bet nepateisintų atsisakymo neatskleisti informacijos apie laivų rūšį ir vėliavą.
Šeštasis ieškinio pagrindas grindžiamas tuo, kad Frontex pažeidė minėto reglamento 4 straipsnio 6 dalį, nes neleido bent iš dalies susipažinti su prašoma pateikti informacija, nepaisant to, kad informacija apie kai kuriuos laivus jau paskelbta.
____________
1 2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001, p. 43; 2004 m. specialusis leidimas lietuvių k., 1 sk., 3 t., p. 331).